《三叠泉》
清代·胡友梅

五老骨瘦峭，箕踞窥天半。群峰互相从，俪立各傲岸。

中间一缝坼，飞瀑下碧汉。三叠始到地，疑是玉龙窜。

雷霆日夜随，轰轰势凌乱。云净练孤悬，风激珠四散。

峭壁含阴森，盘涡泻浩漫。山灵命严扃，屏嶂交卫捍。

险巇横礌硌，结纠蔽丛灌。危步足生茧，暂坐背息汗。

泠然肺膈清，耳目匪常玩。奇境未梦见，平生兹游冠。

作者简介：胡友梅，字雪村，庐陵人。同治庚午举人，官乐平教谕。有《听雪轩诗钞》。